Dette kan bli den nye Ap-ledelsen
Arbeiderpartiets ledelse er i spill. I går falt første dominobrikke i det som etter alt å dømme blir en større ledelsesomrokkering i partiet. Helga Pedersen kunngjorde at hun ikke stiller til gjenvalg som nestleder. I dag ble det klart at partisekretær Raymond Johansen stiller seg til disposisjon for Oslo Ap som byrådslederkandidat, og like etterpå offentliggjorde varaordfører Libe Rieber-Mohn at hun trekker seg etter bråk i Oslo Ap. Partileder Jonas Gahr Støre konstaterer overfor VG at han «sitter ganske alene» i Ap-ledelsen - uten at det stresser ham nevneverdig. - Arbeiderpartiet er godt rustet til å finne dyktige folk som kan utgjøre et lederteam etter landsmøtet 2015. Det er jeg veldig trygg på. Innen da må han se seg om etter ikke bare én, men to sparringspartnere. - Om det skulle være to eller fem, er det noe Arbeiderpartiet kommer til å håndtere veldig bra. Det er alltid et savn når kjære og erfarne medarbeidere flytter på seg, men det er også slik at det åpner muligheter, sier Støre.Allerede da det i vår ble kjent at den avgåtte Ap-lederen Jens Stoltenberg var aktuell som ny generalsekretær i NATO, begynte navneforslagene til ny nestleder å hagle over Ap-ledelsen. Hele veien er Hadia Tajik (31) og Trond Giske (47) blitt heist opp som hete kandidater. Foruten dem, er Anniken Huitfeldt, Jette Christiansen og Torgeir Micaelsen blitt trukket frem som aktuelle. - Når det gjelder spekulasjonene rundt nestledervervet, har jeg ingen kommentar, skriver Tajik i en tekstmelding til VG fredag morgen. - Jeg har ingen annen kommentar enn at personkabalen får partiet ta seg av når landsmøtet kommer, skriver Giske i en sms fredag. Til Dagbladet legger han til at «det alltid er hyggeligere å bli nevnt enn glemt». Da folket fikk anledning til å velge mellom Giske og Tajik i en Infact-undersøkelse utført på vegne av VG i mars, svarte 33,6 prosent at Ap-kometen Tajik er best egnet som nestleder med Støre ved lederroret. Bare 12,5 prosent mente veteranen Trond Giske er best egnet. Da han ble valg til ny Ap-leder i juni, understreket Støre i et VG-intervju at han samarbeider godt med Giske, og han har merket seg at Giske og Tajik er navnene som oftest nevnes som mulige erstattere for partisekretæren og nestlederen. - Jeg anser både Trond og Hadia som gode kandidater, blant flere. Men jeg forholder meg til at Raymond og Helga er valgt inn i sine verv fram til neste landsmøte og de er mine aller nærmeste, sa han.I dag ønsker ikke Ap-lederen å kommentere Tajik og Giske spesifikt, og viser til at han vil dele sitt syn med valgkomiteen, som i de sju månedene frem til landsmøtet skal finne kandidater. - Bare på morgenen i dag har jeg sett forsiden på avisene med veldig sterke Arbeiderparti-fjes som blir omtalt som mulige for den ene og andre posisjonen. Her har vi mye å velge mellom; mye erfaring, mye hardt arbeid. Det gjør meg optimistisk, ikke bekymret, sier Støre. På spørsmål om pressen glemmer å ta i betraktning andre aktuelle arbeiderpartifolk i ledelsesdiskusjonen, svarer Støre med glimt i øyet: - Jeg begrenser meg til å si at: Ja, jeg tror det er noen dere glemmer. Så får dere litt å jobbe med der.Selv om Ap-lederen ikke vil gå ut med navn, vet han hvilke egenskaper hans nye lederkolleger bør ha. - En moderne partiledelse skal være lagbyggere og motivere en hel organisasjon, og klare å fronte partiets politikk på en måte som velgerne forstår. Den skal også være godt representativt med erfaring og bakgrunn. Med en mann som partileder, tilsier vedtektene i Ap at nestlederen skal være kvinne. Et unntak kan gjøres dersom partisekretæren blir en kvinne. Kompetanse, erfaring og hvilken landsdel man kommer, vil veie tungt. - Kan kravene til geografi, aldersspredning og kjønn gå på bekostning av politiske talenter inn i ledelsen? - Ikke med de talentene Arbeiderpartiet har nå. Med dem er det faktisk mulig å få til en gripende god kombinasjon av begge deler, svarer Støre. Han føler på ingen måte at han har dårlig tid med å sette sammen en ny toppledelse, og bygge opp tillit i partiorganisasjonen og blant velgerne. - Tid er ikke noe problem. Jeg får mitt team i Stortinget rundt meg nå. Vi har landsmøte i 2015, som kommer til å ta sine valg, og det er god tid til å være tydelig til stede foran valgene i 2015 og 2017.
Ap-leder Jonas Gahr Støre står uten nestleder og partisekretær. Hadia Tajik avviser ikke at hun er nestlederkandidat, og Trond Giske er glad for å bli nevnt som aktuell til ledertrioen.